CELEX: 32020R1477
Language: sl
Date: 2020-10-14 00:00:00
Title: Delegirana uredba Komisije (EU) 2020/1477 z dne 14. oktobra 2020 o spremembi Uredbe Sveta (EGS) št. 95/93 glede začasnega podaljšanja izrednih ukrepov za obravnavo posledic pandemije COVID-19 (Besedilo velja za EGP)

15.10.2020   
               
               
                  SL
               
               
                  Uradni list Evropske unije
               
               
                  L 338/4
               
            
         DELEGIRANA UREDBA KOMISIJE (EU) 2020/1477
         z dne 14. oktobra 2020
         o spremembi Uredbe Sveta (EGS) št. 95/93 glede začasnega podaljšanja izrednih ukrepov za obravnavo posledic pandemije COVID-19
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (EGS) št. 95/93 z dne 18. januarja 1993 o skupnih pravilih dodeljevanja slotov na letališčih Skupnosti (1) ter zlasti člena 10a(4) Uredbe,
         ob upoštevanju naslednjega:
         
                     (1)
                  
                  
                     Pandemija COVID-19 je povzročila znaten upad zračnega prometa zaradi precejšnjega zmanjšanja povpraševanja in neposrednih ukrepov, ki so jih sprejele države članice in tretje države za zajezitev pandemije.
                  
               
                     (2)
                  
                  
                     Te okoliščine so izven nadzora letalskih prevoznikov, posledične prostovoljne ali obvezne odpovedi letalskih prevozov s strani letalskih prevoznikov pa je potreben ali upravičen odziv nanje.
                  
               
                     (3)
                  
                  
                     Za zaščito zdravega finančnega stanja letalskih prevoznikov in preprečitev negativnega okoljskega vpliva praznih ali večinoma praznih letov, ki bi se izvajali le zaradi ohranjanja letaliških slotov, je bila Uredba (EGS) št. 95/93 spremenjena z Uredbo (EU) 2020/459 Evropskega parlamenta in Sveta (2). Ta sprememba določa, da morajo koordinatorji slotov obravnavati slote, dodeljene za obdobje od 1. marca 2020 do 24. oktobra 2020, kakor da jih je letalski prevoznik, kateremu so mu bili prvotno dodeljeni, uporabil.
                  
               
                     (4)
                  
                  
                     Z Uredbo (EU) 2020/459 se je Komisiji tudi dodelilo pooblastilo za sprejemanje delegiranih aktov za spremembo obdobja, določenega v členu 10a Uredbe (EGS) št. 95/93, če Komisija na podlagi podatkov, ki jih je objavil Eurocontrol, ki je upravitelj omrežja mreže za opravljanje zračnega prometa enotnega evropskega neba, ugotovi, da je obseg zračnega prometa v primerjavi z obsegom v ustreznem obdobju v prejšnjem letu še vedno manjši in da se bo to najverjetneje nadaljevalo, ter tudi ugotovi, da je to na podlagi najboljših razpoložljivih znanstvenih podatkov posledica izbruha COVID-19.
                  
               
                     (5)
                  
                  
                     V skladu z odstavkom 5 člena 10a Uredbe (EGS) št. 95/93 je Komisija Evropskemu parlamentu in Svetu do 15. septembra 2020 predložila zbirno poročilo o tej zadevi, v katerem je ugotovila, da so izpolnjeni pogoji iz odstavka 4 člena 10a za spremembo obdobja iz prvega odstavka istega člena.
                  
               
                     (6)
                  
                  
                     Kljub postopnemu povečevanju je obseg zračnega prometa v primerjavi z istim obdobjem v letu 2019 še vedno majhen, kot je razvidno iz podatkov Eurocontrola, na podlagi katerih je bil obseg zračnega prometa avgusta 2020 v primerjavi z avgustom 2019 še vedno manjši za 47 %. Čeprav je težko točno napovedati, kako bo zračni promet okreval, je razumno pričakovati, da se stanje v bližnji prihodnosti ne bo spremenilo. Na podlagi Eurocontrolovega scenarija usklajenega pristopa (ob predpostavki skupnega pristopa k vzpostavitvi operativnih postopkov in odpravi nacionalnih omejitev) se pričakuje, da bo obseg zračnega prometa februarja 2021 za 15 % nižji kot februarja 2020. Za scenarij neusklajenega pristopa (brez skupnega pristopa k uvedbi operativnih postopkov in odpravi nacionalnih omejitev) se pričakuje zmanjšanje obsega zračnega prometa v istem ustreznem obdobju za 25 %.
                  
               
                     (7)
                  
                  
                     Vztrajno zmanjševanje zračnega prometa je posledica pandemije COVID-19. Razpoložljivi podatki o zaupanju potrošnikov po izbruhu COVID-19 kažejo, da je aprila 2020 približno 60 % anketirancev navedlo, da bodo v nekaj mesecih po umiritvi pandemije najverjetneje ponovno potovali z letalom, junija 2020 pa se je ta delež zmanjšal na 45 %. Razpoložljivi podatki kažejo povezavo med pandemijo COVID-19 in povpraševanjem potrošnikov po potovanjih z letalom.
                  
               
                     (8)
                  
                  
                     Podatki Svetovne zdravstvene organizacije kažejo, da je število dnevno evidentiranih primerov v Evropi doseglo vrhunec 1. aprila 2020 s 43 326 novimi primeri. V obdobju od maja do sredine julija 2020 se je število znižalo, saj je bilo večino dni zabeleženih manj kot 20 000 novih primerov. Proti koncu avgusta 2020 pa se je število ponovno povečalo, saj je bilo več dni zabeleženih več kot 30 000 novih primerov.
                  
               
                     (9)
                  
                  
                     Tedensko poročilo o spremljanju Evropskega centra za preprečevanje in obvladovanje bolezni (ECDC) kaže, da je od 26. avgusta 2020 14-dnevna stopnja sporočenih primerov okužbe za EU/EGP in Združeno kraljestvo znašala 46 (razpon v državah: 2–176) na 100 000 prebivalcev. Ta stopnja se povečevala zadnjih 38 dni. V Bolgariji, na Češkem, v Grčiji, na Poljskem, v Romuniji in na Slovaškem se je število hospitalizacij in/ali sprejemov na intenzivne oddelke zaradi COVID-19 nedavno povečalo.
                  
               
                     (10)
                  
                  
                     ECDC je septembra 2020 ocenil, da je tveganje nadaljnjega povečevanja primerov okužbe s COVID-19 v vseh državah EU ali EGP in Združenem kraljestvu zmerno (za države, ki še naprej izvajajo in izvršujejo več ukrepov, vključno z omejevanjem fizičnih stikov, ter imajo zadostne zmogljivosti za iskanje stikov in testiranja) in zelo visoko (za države, ki ne izvajajo ali izvršujejo ukrepov, vključno z omejevanjem fizičnih stikov, ter nimajo zadostnih zmogljivosti iskanja stikov in testiranja).
                  
               
                     (11)
                  
                  
                     Omejitve v letalskem prometu, ki so jih uvedle nekatere države članice zaradi sanitarnih in zdravstvenih ukrepov, povezanih s COVID-19, vplivajo tudi na zaupanje potrošnikov in posledično povpraševanje po zračnem prevozu. Medtem ko se je število takih omejitev v letalskem prometu zmanjšalo v začetku poletja 2020, so nekatere države članice septembra 2020 uvedle nove omejitve, kar sovpada s ponovnim povečevanjem števila primerov COVID-19 v več državah članicah.
                  
               
                     (12)
                  
                  
                     Glede na obstoječe rezervacije letov in epidemiološke napovedi je mogoče razumno pričakovati, da bo v prihajajoči zimski letalski sezoni, ki bo trajala od 25. oktobra 2020 do 27. marca 2021, prišlo do znatnega števila odpovedi zaradi pandemije COVID-19. Zaradi neuporabe slotov, dodeljenih za navedeno obdobje, se ne bi smelo zgoditi, da bi letalski prevozniki izgubili možnosti, ki bi jih sicer imeli v skladu s členoma 8(2) in 10(2) Uredbe (EGS) št. 95/93.
                  
               
                     (13)
                  
                  
                     Zato je treba izjemo od zahteve iz navedenih določb, v skladu s katero je treba v določeni meri uporabiti zadevno zaporedje slotov, podaljšati v obdobje po poletnem obdobju voznega reda letov 2020, tako da bo veljala v celotnem zimskem obdobju voznega reda letov 2020/2021, tj. od 25. oktobra 2020 do 27. marca 2021.
                  
               
                     (14)
                  
                  
                     Ta delegirana uredba naj bi začela veljati po koncu obdobja, predvidenega v odstavku 1 člena 10a Uredbe (EGS) št. 95/93. Da bi se izognili pravni negotovosti, zlasti za koordinatorje slotov in letalske operatorje, bi bilo treba to uredbo sprejeti po postopku v nujnih primerih iz člena 12b uredbe o slotih in bi morala začeti veljati čim prej, in sicer na dan po objavi v Uradnem listu Evropske unije –
                  
               SPREJELA NASLEDNJO UREDBO:
         
            Člen 1
            V členu 10a Uredbe (EGS) št. 95/93 se odstavek 1 nadomesti z naslednjim:
            
                        „1.
                     
                     
                        Za namene členov 8(2) in 10(2) koordinatorji slote, dodeljene za obdobje od 1. marca 2020 do 27. marca 2021, obravnavajo, kakor da jih je letalski prevoznik, ki so mu bili prvotno dodeljeni, uporabil.“.
                     
                  
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 14. oktobra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 14, 22.1.1993, str. 1.
         
            (2)  Uredba (EU) 2020/459 Evropskega parlamenta in Sveta z dne 30. marca 2020 o spremembi Uredbe (EGS) št. 95/93 o skupnih pravilih dodeljevanja slotov na letališčih Skupnosti (UL L 99, 31.3.2020, str. 1).